《苦雨》
宋代·林希逸

一春苦淋漓，既晴差自喜。四郊遽如壑，晴日共能几。

人言山雨骤，每点大如指。新秧过半空，农泣向妻子。

今年种如金，典质到衣被。忍饥事犁锄，岂料今乃尔。

一饱强营营，天公难指拟。先淫后必涸，我虑非止此。

可奈漫空云，如墨来未已。长宵攲枕听，揽衣四五起。

滴碎愁人心，不滴愁人耳。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。